Diari Oficial de la Generalitat Valenciana


Sumari del DOGV 4430, del 31-01-2003 (2003/787)

ORDE de 2 de desembre de 2002, de la Conselleria de Cultura i Educació, per la qual es convoca concurs públic per a la concessió de beques de formació de personal tècnic de biblioteques en centres i servicis de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4430

Data del DOGV
:   31-01-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/787


Data del document
:   02-12-2002

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * assignació per estudis
    * ajuda pública
    * suport econòmic
    * professió de la informació

ORDE de 2 de desembre de 2002, de la Conselleria de Cultura i Educació, per la qual es convoca concurs públic per a la concessió de beques de formació de personal tècnic de biblioteques en centres i servicis de la Generalitat Valenciana. [2003/787]
  
La Conselleria de Cultura i Educació per mitjà de la Direcció General del Llibre, Arxius i Biblioteques va iniciar l'any 2001 el Programa Comú d'Informatització de les Biblioteques Valencianes. Dins d'este Programa Comú d'Informatització de les Biblioteques Valencianes es troba el Catàleg Col·lectiu de la Xàrcia de Lectura Pública Valenciana, catàleg cooperatiu en línia que integra les 4 biblioteques públiques de l'estat gestionades per la Generalitat Valenciana i les biblioteques municipals que s'hi han anat incorporant progressivament.
  
Les labors tècniques que comporta la formació i depuració del mencionat Catàleg Col·lectiu de la Xàrcia de Lectura Pública requerix, a més de coneixements tècnics especialitzats, una pràctica que només es pot adquirir per mitjà del coneixement de les activitats de processament tècnic que es realitzen en les 4 biblioteques públiques de l'estat gestionades per la Generalitat Valenciana i el Servici d'Arxius i Biblioteques de la Conselleria de Cultura i Educació. El coneixement d'estes activitats ajuda a completar la formació tècnica dels llicenciats en Documentació i diplomats en Biblioteconomia i Documentació, així com llicenciats en Humanitats amb coneixements de Biblioteconomia.
  
Per tot això, fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Convocar concurs públic per a la concessió de 10 beques de formació de personal tècnic en el Catàleg Col·lectiu de la Xàrcia de Lectura Pública Valenciana, les quals es repartixen de la forma següent:
  
- Alacant (província), 3 beques
  
- Castelló (província), 2 beques
  
- València (província), 5 beques.
  
Així mateix, s'aproven les bases per les quals es regix esta convocatòria, incloses com a annex I d'esta orde, i els models de sol·licitud (annex II) per a les citades beques.
  
Segon
  
Les beques es concediran a càrrec de l'aplicació pressupostària 06.01.673.51.3 línia T5505000, denominada «Beques de formació de personal tècnic de biblioteques en centres i servicis de la Generalitat Valenciana» per un import màxim de 60.100 euros, i quedarà condicionada la concessió de les subvencions a l'existència en els pressupostos de la Generalitat Valenciana per a l'any 2003 de crèdit adequat i suficient, de conformitat amb el que disposa l'Orde de 26 de setembre de 1994, de la Conselleria d'Economia i Hisenda.
  
DISPOSICIÓ ADDICIONAL
  
Única
  
Conforme a l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de gasto, tots els actes dictats en l'expedient de subvenció que es convoca per la present orde s'entendran condicionats al fet que, en dictar la resolució de concessió de la subvenció, es mantinguen les mateixes circumstàncies de fet i de dret existents en el moment en què es van produir aquells actes.
  
DISPOSICIONS FINALS
  
Primera
  
Es delega en el director general del Llibre, Arxius i Biblioteques la facultat de resoldre la concessió d'estes beques i se l'autoritza perquè, en l'àmbit de les seues competències, adopte les mesures necessàries per al desenrotllament i l'aplicació d'esta orde.
  
Segona
  
La present orde entrarà en vigor el mateix dia de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte que posa fi a la via administrativa es podrà interposar potestativament recurs de reposició o plantejar directament recurs contenciós administratiu en els terminis i davant els òrgans indicats a continuació: a) el recurs de reposició, davant el conseller de Cultura i Educació en el termini d'un mes des del sendemà de la publicació; b) el recurs contenciós administratiu, davant el Tribunal Superior de Justícia de la Comunitat Valenciana en el termini de dos mesos des del sendemà de la publicació.
  
València, 2 de desembre de 2002
  
El conseller de Cultura i Educació
  
MANUEL TARANCÓN FANDOS
  
ANNEX I
  
Bases per les quals es convoca concurs públic per a la concessió de 10 beques de formació de personal tècnic de biblioteques en centres i servicis de la Generalitat Valenciana.
  
Primera
  
L'objecte d'esta convocatòria és la concessió de 10 beques de formació de personal tècnic de biblioteques en centres i servicis de la Generalitat Valenciana.
  
Segona
  
La duració de cada una de les beques serà de 7 mesos, amb una dotació de 6.010 euros.
  
Estes beques són incompatibles amb altres que pogueren concedir-se per a la mateixa activitat o semblant.
  
Cada aspirant únicament podrà elegir una seu. En l'adjudicació de les beques de cada seu i en la configuració de la llista d'espera corresponent es tindrà en compte únicament els aspirants que hi hagen optat.
  
Tercera
  
Les beques objecte d'esta convocatòria s'adjudicaran per mitjà de concurs entre les diverses persones que hi aspiren i que reunisquen els següents requisits i els acrediten documentalment:
  
a) Ser espanyol i tindre aveïnament administratiu en qualsevol municipi de la Comunitat Valenciana
  
b) Ser llicenciats en Documentació o diplomats en Biblioteconomia i Documentació o llicenciats en Humanitats amb coneixements de Biblioteconomia.
  
Quarta
  
Les sol·licituds, el model de les quals figura en l'annex II, han de dirigir-se a la Conselleria de Cultura i Educació, Direcció General del Llibre, Arxius i Biblioteques, i podran presentar-se en el Registre General de la Conselleria de Cultura i Educació; en els registres de les Direccions Territorials de Cultura i Educació d'Alacant, Castelló o València; o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
1. El termini de presentació de sol·licituds serà de vint dies hàbils, comptats a partir del sendemà de la publicació de la present convocatòria en el Diari Oficial de la Generalitat Valenciana. Els terminis que finalitzen en dissabtes s'entendran prorrogats fins al primer dia hàbil següent.
  
2. Les sol·licituds hauran d'acompanyar-se de la documentació següent:
  
a) Certificat acadèmic personal que acredite haver aconseguit la titulació corresponent i on consten les qualificacions obtingudes i el nombre de convocatòries per assignatura.
  
b) Currículum.
  
c) Certificat d'empadronament.
  
d) Tota la documentació que considere pertinent adjuntar com a mèrit personal. En el cas de treballs realitzats o publicats, se n'haurà d'adjuntar una còpia.
  
e) Fotocòpia del DNI.
  
f) Imprés d'alta de tercers per a pagaments de la Generalitat Valenciana omplit com cal segons model d'annex III.
  
3. Tota la documentació haurà de presentar-se en documents originals o fotocòpies compulsades com cal. La documentació que no complisca estos requisits no serà tinguda en compte a l'hora de baremar l'expedient personal del sol·licitant.
  
4. Si la sol·licitud no reunix els requisits previstos en esta base es requerirà l'interessat perquè, en un termini de 10 dies hàbils, complete la documentació exigida. En cas contrari, es considerarà que l'interessat desistix de la petició.
  
Quinta
  
Per a la valoració dels mèrits dels sol·licitants es constituïx una Comissió Qualificadora integrada per:
  
President:
  
- cap del Servici d'Arxius i Biblioteques.
  
Vocals:
  
- cap de la Secció d'Arxius,
  
- cap del Servici del Llibre,
  
- inspector del Servici d'Arxius i Biblioteques.
  
Secretari:
  
- cap de la Secció de Documentació Bibliotecària.
  
a) La Comissió Qualificadora elaborarà la seua proposta en el termini de 75 dies naturals, comptats a partir del sendemà del dia en què finalitze el termini de presentació d'instàncies, i disposa de facultats per a realitzar per mitjà dels seus membres totes les comprovacions que considere necessàries per a la qualificació dels mèrits adduïts, així com la realització de prova pràctica o entrevista si ho considera oportú.
  
b) Una vegada finalitzada la corresponent valoració dels expedients de cada un dels aspirants, la Comissió Qualificadora elevarà la corresponent proposta al director general del Llibre, Arxius i Biblioteques, el qual resoldrà per delegació l'adjudicació de les beques. La resolució es publicarà en el Diari Oficial de la Generalitat Valenciana.
  
Així mateix, la Comissió Qualificadora podrà formular una proposta en el sentit que siguen declarades desertes les beques de col·laboració si, al seu parer, no hi ha concursants amb mèrits suficients per a adjudicar-les.
  
c) Si en el termini de tres mesos, comptats a partir del dia en què finalitze el termini de presentació d'instàncies, els interessats no hagueren rebut notificació de la resolució per part de l'òrgan competent, s'entendrà que les sol·licituds formulades pels interessats queden desestimades, prèvia resolució que haurà de ser dictada en els termes de l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Sexta
  
La valoració de les sol·licituds presentades i selecció dels becaris serà realitzada per la Comissió Qualificadora tenint en compte les condicions i criteris següents:
  
1. S'establirà en primer lloc una prova pràctica de catalogació que podrà ser en modalitat test. Esta prova tindrà caràcter eliminatori i l'aspirant a la beca podrà portar i disposar en la prova pràctica de les regles de catalogació del Ministeri d'Educació, Cultura i Esport (edició de 1995 o 1999), la classificació segons les normes d'encapçalaments de matèria de biblioteques públiques i les taules de la Classificació Decimal Universal (preferentment edició any 2000). En el cas de ser necessari es facilitarà una edició del Format Marc. Els aspirants hauran de portar el DNI.
  
La prova pràctica es realitzarà el 3 d'abril de 2003 a les 11 hores en les seus següents:
  
- Biblioteca Pública Provincial d'Alacant. Passeget de Ramiro, 15. 03690 Alacant
  
- Biblioteca Pública Provincial de Castelló. Rafalafena, 29. 12487 Castelló de la Plana.
  
- Biblioteca Valenciana (Monestir de Sant Miquel dels Reis). Avinguda de la Constitució, 284. 46622 València.
  
2. Als aspirants a la beca que hagen superat la prova pràctica de catalogació, els seran avaluades les condicions de mèrit justificades com cal que hagen aportat d'acord amb les puntuacions següents:
  
a) Expedient acadèmic personal, de 0 a 8 punts.
  
b) Realització de cursets especialitzats de Biblioteconomia o patrimoni documental i bibliogràfic, de 0 a 4 punts.
  
c) Altres mèrits relacionats amb la matèria objecte d'esta convocatòria que puguen al·legar-se, de 0 a 4 punts.
  
d) Altres titulacions que no constituïsquen requisit per a la concessió de la beca, màxim 2 punts:
  
- títol de doctor, 2 punts
  
- títol de llicenciat o equivalent, 1 punt
  
- diploma universitari o equivalent, 0'5 punts.
  
3. La valoració serà la mitjana de punts resultant entre l'avaluació de la prova pràctica de catalogació i l'avaluació de les condicions de mèrit. Aquelles sol·licituds que no hagen superat la prova pràctica de catalogació, seran desestimades tant per a la concessió de les beques com per a ser tingudes en compte a l'hora d'elaborar les llistes d'espera.
  
Sèptima
  
Són obligacions del beneficiari:
  
a) El beneficiari en el moment de l'atorgament de la beca haurà d'aportar els certificats que acrediten que es troba al corrent de les obligacions tributàries i fiscals, en els termes establits en l'Orde de la Conselleria d'Economia i Hisenda de 30 de maig de 1996 (DOGV de 21 de juny de 1996). Esta acreditació es realitzarà per mitjà de la presentació dels certificats pertinents expedits per les corresponents delegacions d'Hisenda de l'Estat, les tresoreries territorials de la Seguretat Social i els servicis territorials de la Conselleria d'Hisenda, els quals s'hauran de presentar abans de la concessió de la beca.
  
b) Realitzar les activitats de formació que els responsables del Catàleg Col·lectiu de la Xàrcia de Lectura Pública Valenciana els encomane, raó per la qual hauran d'estar-se en els locals del centre o servici corresponent durant els 7 mesos pels quals s'adjudica la beca, les quals estaran en funció de la formació dels becaris i en cap cas substituiran els treballs ordinaris del centre o la seu.
  
c) Acreditar davant de la Conselleria de Cultura i Educació la realització de l'activitat o l'adopció del comportament, així com el compliment dels requisits i condicions que determinen la concessió o gaudi de l'ajuda.
  
L'acreditació es realitzarà per mitjà d'un certificat del director del centre o del servici on s'haja gaudit la beca i la presentació d'una memòria detallada de les activitats de formació realitzades pel becari. Esta memòria, que tindrà un mínim de 5 fulls i un màxim de 10, s'haurà de presentar en el Servici d'Arxius i Biblioteques en el termini de cinc dies una vegada finalitzada la beca.
  
d) El sotmetiment a les actuacions de control financer que corresponen a la Intervenció General, en relació amb les beques concedides.
  
e) Comunicar a la Conselleria de Cultura i Educació l'obtenció d'altres beques per a la mateixa finalitat, procedents de qualssevol administració o ens públic.
  
Octava
  
Les beques s'abonaran fraccionadament cada dos mesos per mitjà de transferència bancària, prèvia justificació d'haver realitzat l'activitat que va motivar-ne la concessió.
  
Si el becari renuncia a la beca abans de finalitzar-la, se li pagarà la part proporcional de la beca d'acord amb l'activitat realitzada.
  
Novena
  
Els becaris cedixen gratuïtament a la Conselleria de Cultura i Educació els treballs realitzats durant el període de formació, que seran propietat de la Conselleria de Cultura i Educació, els quals no podran ser utilitzats pels autors sense la corresponent autorització.
  
Deu
  
Tota alteració de les condicions tingudes en compte per a la concessió de les beques, i en tot cas l'obtenció concurrent de beques atorgades per altres administracions o ens públics o privats, podrà donar lloc a la modificació de la resolució de concessió.
  
L'import d'estes beques en cap cas podrà ser d'una quantitat tal que, aïlladament o en concurrència amb beques d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
Onze
  
Quedarà sense efecte la concessió de la beca, després de l'audiència a la persona interessada, quan no es realitze l'activitat que va motivar la concessió, quan deixen de reunir-se els requisits que es van exigir o quan s'incomplisquen, sense causa que ho justifique, les condicions establides en la present convocatòria.
  
Dotze
  
Quan en l'exercici de les funcions d'inspecció o control, es deduïsquen indicis de la incorrecta obtenció, gaudi o destí de la beca, els agents encarregats de la seua realització podran acordar la retenció de les factures, documents equivalents o substitutius i qualsevol altre document relatiu a les operacions en què eixos indicis es manifesten.
  
Tretze
  
La concessió i l'aprofitament de la beca no implicarà cap vinculació laboral o administrativa amb la Conselleria de Cultura i Educació, ni amb cap dels centres i servicis dependents de la Generalitat Valenciana, ni suposa cap compromís d'incorporació posterior a les plantilles d'eixos centres.
  
ANNEX II
  
Sol·licitud de beca de formació de personal tècnic de biblioteques en centres i servicis de la Generalitat Valenciana
  
A) DADES PERSONALS
  
Nom i cognoms
  
Domicili
  
Localitat Codi postal
  
Telèfon DNI i NIF
  
B) BECA QUE SOL·LICITA
  
- Província
  
C) DOCUMENTACIÓ PERSONAL
  
- Currículum
  
- Certificat d'empadronament
  
D) TÍTOLS OFICIALS I CERTIFICAT ACADÈMIC PERSONAL
  
- Títol
  
- Centre i data d'expedició
  
- Expedient acadèmic personal
  
E) ALTRES TÍTOLS
  
F) CURSOS D'ESPECIALITZACIÓ RELACIONATS AMB BIBLIOTEQUES I PATRIMONI BIBLIOGRÀFIC I DOCUMENTAL
  
G) EXPERIÈNCIA PROFESSIONAL
  
H) ALTRES MÈRITS
  
I) IMPRÉS D'ALTA DE TERCERS PER A PAGAMENTS DE LA GENERALITAT VALENCIANA OMPLIT COM CAL SEGONS MODEL D'ANNEX III
  
La persona sol·licitant es compromet a acceptar les bases d'esta convocatòria, a assistir i participar plenament en els programes de formació, en el cas de ser adjudicatària, i declara que totes les dades acadèmiques i professionals que adduïx són certes.
  
.... ... de ... de 200
  
(firma)
  
CONSELLERIA DE CULTURA I EDUCACIÓ. DIRECCIÓ GENERAL DEL LLIBRE, ARXIUS I BIBLIOTEQUES
  
ANNEX III
  
Manteniment de tercers. Proveïdors
  
Alta d'entitat de crèdit
  
Nom del proveïdor:
  
Domicili:
  
Població: C. postal:
  
DNI/CIF del proveïdor:
  
Denominació del compte bancari (titular):
  
Denominació de l'entitat financera:
  
Codi de l'entitat financera:
  
Denominació de la sucursal, si és procedent:
  
Codi de la sucursal:
  
Número del compte corrent: DC
  
Declare que són certes les dades reflectides i que identifiquen el compte i l'entitat financera a través dels quals desitge rebre els pagaments que en qualitat de proveïdor de la Generalitat Valenciana puguen correspondre.
  
Firmat: Firma:
  
En qualitat de:
  
DNI
  
A OMPLIR PER LA CONSELLERIA
  
(Nom i cognoms)
  
amb el càrrec de:
  
CERTIFICA: Que les dades corresponents a este proveïdor són certes i han sigut verificades amb els antecedents que es troben en el nostre centre de gestió.
  
València, de de 200